Flip Buys se wenresep: Skeppende vernuwing gegrond op beproefde waardes. - Solidariteit Boufonds
Tuis › Artikels › Flip Buys se wenresep: Skeppende vernuwing gegrond op beproefde waardes.
Flip Buys se wenresep: Skeppende vernuwing gegrond op beproefde waardes.
Deur: Juran van den Heever
Flip Buys, voorsitter van die Solidariteit Beweging, het by Akademia se opening van sy nuwe gebou sy toespraak geopen met sy Wenresep “skeppende vernuwing gegrond op beproefde waardes.”
Die wenresep se bestanddele: Neem een groot krisis, meng dit met leierskap en visie, gooi ‘n paar stewige “skudde” wilskrag by, versterk die mengsel met kinderlike geloof, verdun dit met Helpmekaar energie, klits hope harde werk by, ‘n knypie broedertwis na smaak, versoet met ‘n strewe na uitnemendheid, en bak vir sowat ‘n dekade in ‘n groot bak vol volharding en vasbyt. Dit behoort genoeg te wees vir ‘n hele nuwe geslag. Herhaal die resep op elke ander gebied.
Flip het ook tydens die geleentheid die loodsing van ‘n Afrikaanse universiteitsfonds bekendgestel.
“Akademia is ‘n privaat gemeenskapsuniversiteit. Dit beteken dat ons finansiering ook privaat en uit die gemeenskap kom. Dit is ‘n duur projek. Die Solidariteit Boufonds het reeds R50 miljoen geskenk om Akademia te bou . Ons beplan om in 2016 ‘n verdere R50 miljoen vir die Akademia-fonds in te samel. Ons het drie groot werwingstrategieë.
Die eerste is om almal geleentheid te gee om ‘n maandelikse debietorder bydrae te maak. Klein bydraes tel op tot groot bydraes. Dit kan gedoen word deur die woord “bou” te sms na 34802. Iemand sal jou kontak.
Die tweede groot veldtog gaan wees om individue, trusts en besighede te vra om eenmalige skenkings te maak. Dit gaan alles oploop tot ‘n Akademia-dag later vanjaar waar ‘n groot fondsinsamelingsdinee en veiling gehou gaan word. Mense wat ‘n bydrae wil maak kan dit in ons Kampus Trust-rekening betaal. Dit is ‘n FNB rekening 62374289611.
Die derde groot veldtog is om Akademia deur die Virseker Trust te finansier. Virseker is ‘n Afrikaanse produk vir die Afrikaanse mark en die Virseker Trust is ten behoewe van Afrikaanse opleiding. Ons wil alle Afrikaanse mense uitnooi om minstens ‘n kwotasie by Virseker te kry. Indien die kwotasie jou sak pas help jy onmiddellik om ‘n nuwe Afrikaanse universiteit te bou. Die Virseker Trust oorhandig vandag ‘n tjek van R9,3 miljoen.”
Ons Afrikaanse gemeenskap kan bou, ons het dit al vantevore gedoen en ons kan dit weer doen.”